12 Ga go phoso go eletsa gore boikepo bo fedisiwe. (Habakuke 1:2, 3) Le fa go ntse jalo, go motlhofo gore re nne le boikutlo jo bo tshwanang le jwa ga Jona, jwa go se tshwenyege ka batho ba ba ka nnang ba ikwatlhaya. Go ka nna jalo segolobogolo fa re nna re kopana le batho ba ba sa kgatlhegeng, ba ba re ganetsang, kana ba ba re tlhaselang fa re ba etela kwa magaeng a bone ka molaetsa wa Bogosi. Re ka nna ra tlhokomologa batho ba Jehofa a sa ntseng a tla ba phutha go falola tsamaiso eno e e boikepo ya dilo. (Baroma 2:4) Fa morago ga go itshekatsheka re lemoga gore le rona re na le boikutlo jo bo tshwanang le jo Jona a neng a na le jone kwa tshimologong ka Baninife, re ka rapela Jehofa gore a re thuse go leba dilo ka tsela e ene a di lebang ka yone.